ANNESS

Qafas ta’ politika għas-suċċess fl-iskola

Dan il-qafas ta’ politika huwa dwar it-titjib tas-suċċess fl-iskola għall-istudenti kollha, irrispettivament mill-karatteristiċi personali, l-isfond tal-familja, kulturali u soċjoekonomiku tagħhom. Jistabbilixxi kundizzjonijiet u miżuri ewlenin immirati biex inaqqsu t-tluq bikri mill-iskejjel u l-kisbiet baxxi fil-ħiliet bażiċi. Huwa msejjes fuq approċċ wiesa’ u inklużiv tas-suċċess fl-iskola, li ma jikkonċernax biss ir-riżultati akkademiċi, iżda jqis ukoll elementi bħall-iżvilupp personali, soċjali u emozzjonali u l-benesseri tal-istudenti fl-iskola. Jiddeskrivi xi kundizzjonijiet ġenerali (il-punti 1 u 2) u sett ta’ azzjonijiet li għandhom jiġu implimentati fl-iskola u fil-livell tas-sistema.

(1)Il-kisba tas-suċċess fl-iskola għall-istudenti kollha, irrispettivament mill-karatteristiċi personali, mill-isfond tal-familja, kulturali u soċjoekonomiku teħtieġ strateġija integrata u komprensiva lejn is-suċċess fl-iskola fil-livell ta’ politika xieraq (nazzjonali, reġjonali, lokali), skont l-istruttura tas-sistema tal-edukazzjoni u tat-taħriġ. Strateġija bħal din tinvolvi b’mod partikolari:

(a)L-iżgurar ta’ koordinazzjoni ma’ oqsma ta’ politika differenti (bħas-saħħa, is-servizzi soċjali, l-impjiegi, l-akkomodazzjoni, il-ġustizzja, l-inklużjoni tar-refuġjati u ta’ migranti oħrajn, in-nondiskriminazzjoni) u l-ħolqien ta’ kooperazzjoni sostnuta bejn livelli differenti ta’ governanza tas-sistema tal-edukazzjoni u tat-taħriġ, kif ukoll djalogu sistematiku mal-partijiet ikkonċernati rilevanti kollha (inklużi l-istudenti, il-ġenituri u l-familji u dawk li jirrappreżentaw il-fehmiet ta’ gruppi aktar emarġinati) mill-fażi tad-disinn, sal-implimentazzjoni, u l-evalwazzjoni.

(b)Id-disponiment ta’ sett ibbilanċjat, koerenti u kkoordinat ta’ miżuri ta’ politika, li jikkombinaw il-prevenzjoni, l-intervent u l-kumpens, b’enfasi qawwija fuq azzjonijiet preventivi u ta’ intervent.

(c)L-integrazzjoni ta’ approċċi strateġiċi nazzjonali, reġjonali u lokali (kif xieraq) għall-prevenzjoni tat-tluq bikri mill-edukazzjoni u mit-taħriġ ma’ dawk li għandhom l-għan li jippromwovu l-ħiliet bażiċi, l-indirizzar tal-bullying u l-bullying ċibernetiku (inklużi l-bullying abbażi tal-ġeneru u l-fastidju sesswali) u l-appoġġ għall-benesseri.

(d)Il-kombinament sistematiku, f’ambjenti inklużivi, ta’ miżuri universali madwar l-iskola kollha għall-istudenti kollha ma’ miżuri mmirati għal xi studenti jew gruppi ta’ studenti li għandhom bżonnijiet simili jew f’riskju moderat, u oħrajn aktar individwalizzati għal dawk bi bżonnijiet kumplessi jew kroniċi u fl-ogħla riskju.

(e)Li tingħata attenzjoni speċifika lit-tfal u liż-żgħażagħ f’riskju ta’ żvantaġġ jew diskriminazzjoni, l-iżgurar ta’ approċċ intersezzjonali u l-inklużjoni ta’ miżuri xierqa għal gruppi f’riskju, bħal tfal bi sfond soċjoekonomikament żvantaġġat, ta’ migrazzjoni jew Rom, refuġjati, studenti b’diżabilitajiet viżibbli u mhux viżibbli inkluż indebolimenti fiżiċi, mentali, intellettwali jew sensorjali fit-tul, dawk bi bżonnijiet edukattivi speċjali jew bi problemi ta’ saħħa mentali.

(f)Li tingħata attenzjoni biex jiġu identifikati d-disparitajiet bejn il-ġeneri fl-edukazzjoni u fit-taħriġ, inkluż permezz ta’ monitoraġġ imsaħħaħ tal-prestazzjoni tas-subien u tal-bniet, u l-istabbiliment ta’ azzjonijiet speċifiċi kif xieraq.

(g)Li tkun ibbażata fuq l-evidenza, informata minn sistemi solidi ta’ ġbir u monitoraġġ tad-data (ara l-punt 2 hawn taħt) u appoġġata mill-aħħar riċerka kwantitattiva u kwalitattiva, filwaqt li tqis il-prattiki u l-għodod li għandhom suċċess dimostrabbli sabiex jgħinu jinkiseb suċċess edukattiv għall-istudenti kollha. Dan jinkludi li tinsilet ispirazzjoni mir-riżorsi pprovduti fil-livell Ewropew, bħall-Għodod Ewropej għall-Iskejjel, il-“Compendium of Inspiring Practices on Inclusive and Citizenship Education” u s-sett ta’ għodod tal-VET tas-Cedefop għall-indirizzar tat-tluq bikri mill-iskejjel u l-“Inventory of lifelong guidance systems and practices”.

(h)L-allokazzjoni ta’ riżorsi proporzjonati, inkluż l-użu ta’ fondi nazzjonali u tal-UE, kif ukoll appoġġ ieħor għal riformi u investiment fl-għodod edukattivi, fl-infrastruttura, u fil-pedagoġija (b’mod partikolari l-Erasmus+, il-Faċilità għall-Irkupru u r-Reżiljenza, il-Fond Soċjali Ewropew+, il-Fond Ewropew għall-Iżvilupp Reġjonali, il-Programm Ewropa Diġitali, l-Orizzont Ewropa, l-Istrument ta’ Appoġġ Tekniku, il-Fond għall-Ażil, il-Migrazzjoni u l-Integrazzjoni, l-iskema ta’ finanzjament Nikkollegaw il-Faċilitajiet Ewropej (CEF2)).

(i)Li jiġu previsti pjan ta’ implimentazzjoni b’miri u stadji importanti ċari, pjan ta’ monitoraġġ u ta’ evalwazzjoni kif ukoll il-ħolqien ta’ mekkaniżmu jew struttura ta’ koordinazzjoni, fil-livell xieraq skont iċ-ċirkostanzi nazzjonali, sabiex tiġi ffaċilitata l-kooperazzjoni, tiġi appoġġata l-implimentazzjoni u jkunu jistgħu jsiru l-monitoraġġ, l-evalwazzjoni u r-rieżami tal-politika.

(2)Sabiex tkun effettiva, strateġija integrata għandha tkun ibbażata fuq sistemi robusti ta’ ġbir u monitoraġġ tad-data, li għandhom:

(a)Jippermettu analiżi, fil-livelli kollha ta’ politika (nazzjonali, reġjonali u lokali) tal-ambitu, tal-inċidenza u tar-raġunijiet possibbli ta’ progress insuffiċjenti u ta’ tluq bikri mill-edukazzjoni u mit-taħriġ, inkluż billi jiġbru l-fehmiet ta’ studenti u familji emarġinati.

(b)Jintużaw sabiex ifasslu u jmexxu l-iżvilupp tal-politika, jimmonitorjaw l-implimentazzjoni u jevalwaw l-effettività u l-effiċjenza tal-miżuri adottati.

(c)Jippermettu d-detezzjoni u l-identifikazzjoni bikrija tal-istudenti f’riskju jew ta’ dawk li jkunu telqu mill-edukazzjoni u mit-taħriġ kmieni, sabiex jipprovdu appoġġ f’waqtu u xieraq, mingħajr ma studenti bħal dawn jiġu kkategorizzati jew stigmatizzati.

(d)Jipprovdu l-bażi għall-iżvilupp ta’ gwida u appoġġ effettivi għall-iskejjel.

Idealment, id-data u l-informazzjoni għandhom ikopru l-livelli kollha (l-edukazzjoni u l-kura bikrija tat-tfal, il-primarja, is-sekondarja tal-ewwel livell, is-sekondarja tat-tieni livell) u t-tipi ta’ edukazzjoni u taħriġ, ikunu disponibbli f’livelli ta’ politika differenti, u jridu jikkonformaw mal-leġiżlazzjoni dwar il-protezzjoni tad-data personali. Għandha tinġabar informazzjoni kwantitattiva u kwalitattiva, kif xieraq, b’livell għoli ta’ diżaggregazzjoni (pereżempju, dwar il-ġeneru, l-isfond soċjoekonomiku, l-isfond tal-migrazzjoni, id-differenzi bejn ir-Rom u dawk reġjonali), kif ukoll dwar firxa wiesgħa ta’ fatturi li għandhom effett negattiv jew pożittiv fuq l-eżiti tal-apprendiment (bħall-parteċipazzjoni fl-edukazzjoni u l-kura bikrija tat-tfal, l-attendenza, l-involviment fil-proċessi tal-apprendiment, il-kisba ta’ ħiliet bażiċi, il-benesseri fl-iskola, is-saħħa mentali, is-sens ta’ appartenenza, il-kwistjonijiet ta’ mġiba, l-esperjenza ta’ diskriminazzjoni, eċċ.).